Informācija plašsaziņas līdzekļiem

2019.gada 9.oktobrī

**Iedzīvotājus aicina balsot par “Ģimenei draudzīgāko pašvaldību 2019”**

**Vides aizsardzības un reģionālās attīstības ministrijas (VARAM) un Valsts reģionālās attīstības aģentūras (VRAA) rīkotā konkursa “Ģimenei draudzīgākā pašvaldība 2019” ietvaros aicinām ikvienu nobalsot un izteikt viedokli par, viņaprāt, ģimenei draudzīgāko pašvaldību Latvijā. Balsošana norit līdz 4. novembrim tīmekļvietnē** [**www.vietagimenei.lv**](https://www.vietagimenei.lv/balsot/?m_id=7597)**. Kopējais konkursa balvu fonds pašvaldībām ir 115 000,00 eiro.**

Ministrs Juris Pūce (AP!): “Konkurss “Ģimenei draudzīgākā pašvaldība” ir laba iespēja veicināt informācijas un labās prakses piemēru apmaiņu starp pašvaldībām. Iepriekšējo divu gadu laikā konkursa rezultātā pašvaldības ir pilnveidojušas savus pakalpojumus un vidi, turklāt ne tikai izmantojot balvu fondu, bet arī pateicoties iespējai novērtēt savu pašvaldību no ģimeņu ar bērniem perspektīvas. Līdz ar šo sadarbību daudzviet ir īstenotas ģimenēm nepieciešamas idejas un ieviesti jauni pakalpojumi.”

Šogad konkurss norit trīs kārtās. Vērtēšana tiks veikta piecās pašvaldību grupās – Kurzemes plānošanas reģiona grupa, Latgales plānošanas reģiona grupa, Rīgas plānošanas reģiona grupa, Vidzemes plānošanas reģiona grupa un Zemgales plānošanas reģiona grupa.

Konkursa pirmajā kārtā izvērtēs: administratīvos datus, dzimstības datus, ņems vērā iedzīvotāju vērtējumu jeb individuālo balsojumu par pašvaldību pakalpojumiem un pašvaldību līdzdalību konkursa informatīvajā kampaņā. Līdz 4.novembrim tīmekļvietnē [www.vietagimenei.lv](https://www.vietagimenei.lv/balsot/?m_id=7712), autorizējoties ar sociālo tīklu kontiem vai e-pastu, iedzīvotāji tiek aicināti nobalsot par vairākām (līdz trīs) ģimenei draudzīgām pašvaldībām, kā arī novērtēt un sniegt savu viedokli vai priekšlikumus par pakalpojumiem ģimenēm ar bērniem attiecīgajās pašvaldībās.

Konkursa otrajai kārtai tiks nominētas piecas labākās pašvaldības katrā plānošanas reģionā (kopā 25 pašvaldības Latvijā). Vērtēšanas komisija iepazīsies ar katras pašvaldības konkursa 1. kārtas rezultātiem un izvērtēs arī papildus sniegto informāciju par katras pašvaldības nodrošinātajiem pakalpojumiem ģimenēm ar bērniem, tāpat arī izskatīs balsojuma ietvaros iedzīvotāju sniegtos komentārus, nepieciešamības gadījumā lūdzot pašvaldībām papildu informāciju.

Konkursa trešajai kārtai tiks nominētas divas pašvaldības katrā pašvaldību grupā ar augstāko punktu skaitu. Tādējādi vērtēšanas komisija klātienes vizītēs šī gada novembrī vērtēs desmit Latvijas labākās pašvaldības. Laureāti katrā grupā un papildu nominācijās tiks noteikti, pamatojoties uz Vērtēšanas komisijas lēmumu.

Konkursa rezultāti tiks paziņoti decembrī svinīgā pasākumā. Konkursa “Ģimenei draudzīgākā pašvaldība 2019” rezultātā tiks noteiktas piecas ģimenēm draudzīgākās pašvaldības – pa vienai katrā no plānošanas reģioniem. Tās saņems naudas balvu 15 000,00 EUR apmērā. Tiks noteikta arī “Ģimenei draudzīgākā pašvaldība Latvijā 2019”, kas iegūs naudas balvu 25 000,00 EUR apmērā. Komisija var noteikt papildu nominācijas kādā no pakalpojumu grupām, kas tiks vērtētas konkursa ietvaros. Papildus naudas balvas nominācijās paredzētās vismaz 15 000,00 EUR apmērā. Piešķirtā naudas balva pašvaldībām būs jāizmanto ģimenēm ar bērniem atbalsta pasākumu un pakalpojumu nodrošināšanai vai ģimenēm ar bērniem piemērotas vides veidošanai 2020. gadā.

Vairāk informācijas par konkursu: [www.vietagimenei.lv](https://www.vietagimenei.lv/konkurss-2019/).

*Konkurss “Ģimenei draudzīgākā pašvaldība” norisinās jau trešo gadu, un tā mērķis ir izcelt labākos piemērus un risinājumus, kā pašvaldības rūpējas par ģimenēm. Tīmekļvietnē* [*www.vietagimenei.lv*](https://www.vietagimenei.lv/pasvaldibas/) *ikviens var iepazīties ar pašvaldību sniegto informāciju par to daudzveidīgajām iespējām, piedāvājumiem un atbalstu ģimenēm ar bērniem.*

***2018. gadā konkursā “Ģimenei draudzīgākā pašvaldība” galveno titulu un 30 000,00 eiro balvu ieguva Olaines novada pašvaldība, savukārt 15 000,00 eiro balvu saņēma un 1. vietu deviņu republikas pilsētu pašvaldību grupā izcīnīja Daugavpils pilsētas pašvaldība, 21 reģionālas nozīmes attīstības centra novadu pašvaldību grupā Preiļu novada pašvaldība un 89 novadu pašvaldību grupā Ikšķiles novada pašvaldība. Konkursā iegūtie līdzekļi izmantoti skeitparka, rotaļu laukumu un izglītojoša objekta izveidei.***

*2017. gadā nomināciju “Ģimenei draudzīgākā pašvaldība 2017” saņēma Ozolnieku novada pašvaldība. Republikas pilsētu pašvaldību grupā uzvarēja Daugavpils pilsētas pašvaldība, reģionālas nozīmes attīstības centru novadu pašvaldību grupā – Siguldas novada pašvaldība. Savukārt 89 novadu pašvaldību grupā pirmo vietu izcīnīja Olaines novada pašvaldība. Konkursā iegūtie līdzekļi galvenokārt ieguldīti rotaļu laukumu izveidē.*

|  |  |
| --- | --- |
| **Informāciju sagatavoja:**Ilze VārpiņaVARAMReģionālās politikas departamenta vecākā eksperteE-pasts: ilze.varpina@varam.gov.lv | **Papildu informācija:**Ilze Aizsila NORDS PORTER NOVELLIprojektu vadītājaTel.: +371 27330607E-pasts: ilze.aizsila@porternovelli.lv |
|  |  |